
    545400 SIGHIŞOARA
Piața Muzeului nr. 7, Tel./Fax 0265 – 771278
                                                         H O T Ă R Â R E A NR. 49
                                                                26 martie 2026
privind stabilirea cadrului general pentru prelungirea contractelor de închiriere având ca obiect 

terenuri aparținând domeniului privat al Municipiului Sighișoara

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 9.142/03.03.2026 şi la Consiliul Local Sighișoara cu nr. 11.468/17.03.2026, de referatul de aprobare, înregistrat cu nr. 9.147/03.03.2026, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere prevederile art. 129 alin. (2) lit. „c” și alin. (6) lit. „b” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, potrivit cărora Consiliul Local exercită atribuții privind administrarea domeniului public și privat al unității administrativ - teritoriale și hotărăște în condițiile legii cu privire la valorificarea bunurilor aparținând domeniului privat;

Ținând cont de dispozițiile art. 354, art. 357 și art. 362 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, conform cărora bunurile ce alcătuiesc domeniul privat al unității administrativ - teritoriale pot fi administrate și valorificate în condițiile legii;

Văzând prevederile art. 555 - 566 şi art. 1777 - 1823 din Legea nr. 287/2009 privind Codul civil, republicat, cu modificările şi completările ulterioare;

Având în vedere că închirierea terenurilor aparținând domeniului privat al Municipiului Sighișoara reprezintă o formă de valorificare a patrimoniului local, iar stabilirea duratei și a nivelului chiriei intră în competența Consiliului Local;

Având în vedere necesitatea asigurării unei administrări eficiente, unitare și coerente a contractelor de închiriere având ca obiect terenuri aparținând domeniului privat al Municipiului Sighișoara, inclusiv terenuri aferente construcțiilor, precum și evitarea supunerii spre aprobare individuală a fiecărei prelungiri contractuale;

Având în vedere că, prin prelungirea contractelor de închiriere, nu sunt afectate planurile de sistematizare, iar prin prelungirea acestora se aduc venituri suplimentare la bugetul local;

Ținând cont de faptul că prezenta hotărâre stabilește cadrul general pentru prelungirea contractelor de închiriere, fără a aduce atingere competenței Consiliului Local de a aproba modificările esențiale ale raporturilor contractuale; 
Având în vedere Raportul de specialitate al Direcţiei Arhitect Șef – Compartimentul Administrarea Domeniului Public şi Privat, înregistrat cu nr. 9.148/03.03.2026, prin care se propune stabilirea cadrului general pentru prelungirea contractelor de închiriere având ca obiect terenuri aparținând domeniului privat al Municipiului Sighișoara;

Având în vedere amendamentul formulat și prezentat în plenul şedinţei ordinare a Consiliului Local Sighişoara de către doamna consilier local Tűrk Michaela, amendament însuşit şi votat de către toți membrii Consiliului Local Sighişoara;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. ,,gˮ și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,
   H O T Ă R Ă Ș T E:
Art. 1. (1) Se aprobă prelungirea contractelor de închiriere, încheiate cu persoane fizice, având ca obiect terenuri aparținând domeniului privat al Municipiului Sighișoara, terenuri aferente locuințelor și construcțiilor existente, precum garaje, anexe gospodărești, scări de acces, balcoane sau grădini, pentru perioade de câte 5 (cinci) ani, cu posibilitatea prelungirii ulterioare în aceleași condiții.

(2) Prelungirea se realizează la expirarea termenului contractual, prin act adițional, în condițiile prezentei hotărâri, fără a fi necesară adoptarea unor hotărâri ale Consiliului Local Sighișoara pentru fiecare contract în parte.

Art. 2. La data prelungirii contractului de închiriere se va avea în vedere ca nivelul chiriilor să fie cel stabilit potrivit reglementărilor aplicabile, valabile la momentul semnării actului adițional, corespunzător categoriei de folosință și zonei în care este situat terenul.

Art. 3. Termenele, scadențele și modalitatea de plată a chiriei rămân cele stabilite prin contractele de închiriere și actele adiționale la acestea, după caz, prezenta hotărâre statuând cu privire la durată, respectiv nivelul chiriei potrivit reglementărilor aplicabile la momentul încheierii actelor adiționale.
Art. 4. Pe durata fiecărui ciclu contractual de 5 ani, chiria se va actualiza anual, începând cu data de 1 ianuarie a fiecărui an, prin aplicarea indicelui anual al prețurilor de consum aferent anului precedent, comunicat de Institutul Național de Statistică.

Art. 5. Prelungirea contractelor de închiriere în temeiul prezentei hotărâri, operează în condițiile menținerii nemodificate a obiectului contractelor, a suprafețelor închiriate și a destinației terenurilor, precum și fără intervenirea unor modificări privind categoria de folosință sau natura juridică a terenurilor.

Art. 6. Orice alte modificări privind titularii contractelor, cesiunea sau novarea, modificarea suprafețelor, a obiectului sau destinației închirierii, schimbarea categoriei de folosință a terenurilor, modificarea nivelului chiriei în afara mecanismului prevăzut prin prezenta hotărâre, precum și orice alte modificări esențiale ale contractelor se supun aprobării Consiliului Local al Municipiului Sighișoara prin hotărâre distinctă.

Art. 7. Prezenta hotărâre va dispune cu privire la contractele de închiriere, încheiate cu persoane fizice, având ca obiect terenuri aparținând domeniului privat al Municipiului Sighișoara, terenuri aferente locuințelor și construcțiilor existente, precum garaje, anexe gospodărești, scări de acces, balcoane sau grădini, încheiate atât anterior, cât și ulterior acesteia.

Art. 8. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Arhitect Șef, Compartimentul Administrarea Domeniului Public şi Privat – Direcţia Arhitect Șef, Compartimentul Buget, Contabilitate, Salarizare – Direcția Economică, Serviciul Impozite, Taxe şi Executare Creanţe – Direcția Economică și Compartimentul Juridic din cadrul Municipiului Sighişoara.       

Art. 9. Prin grija doamnei Bizo Anca, Secretar General al Municipiului Sighișoara, prezenta hotărâre va fi comunicată, în termenul prevăzut de lege, Primarului Municipiului Sighișoara, Prefectului Județului Mureș și se va aduce la cunoștință publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,
  

     Fintoc Lucian - Aurel       
                                                                                                   Contrasemnează pentru legalitate
                                SECRETARUL GENERAL al municipiului,

                                                              Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  1 ex. Direcția Arhitect Șef;

  2 ex. Compartimentul Administrarea Domeniului Public şi Privat – Direcţia Arhitect Șef;

  1 ex. Compartimentul Buget, Contabilitate, Salarizare – Direcţia Economică;

  1 ex. Serviciul Impozite, Taxe şi Executare Creanţe – Direcția Economică;

  1 ex.  Compartimentul Juridic.
12 ex.  

B.A.

